《题三友轩》
清代·弘历

三友之名始宣尼，直谅多闻益德资。香山取譬琴诗酒，放达繄非予所师。

独有玉局称正见，直号植物松竹梅。名称义元隐未发，我将触类引伸之。

苍松自具直之性，梅传春信谅也宜。摐金敲玉时多闻，妙喻舍竹其复谁。

奚待结契霜雪里，天然同德声应随。寓意於物有奇遇，名迹历历琳琅披。

十八公的云西笔，海粟长赋留雄辞。君子林称真定论，国子博士小篆题。

更爱梅事合元宋，小清秘物传今斯。拣金集狐有如是，自天合也非人为。

尝鼎一脔足味道，况斟雉膏道可知。箧藏书室识宝重，窗外延客霜其眉。

千株一穗翩左右，是一是二谁然疑。

因苏溯孔志未逮，高山景仰深长思。